RESOLUCIÓN do 9 de xaneiro de 2014 pola que se publica o orzamento da Universidade de Vigo para o exercicio 2014.
Universidade de Vigo — III. Outras disposicións — 22/01/2014

Aprobado o orzamento económico do ano 2014 polo Consello de Goberno con data do 18 de decembro de 2013, e polo Consello Social o día 27 de decembro de 2013, que figura no anexo desta resolución, remítese ao
Diario Oficial de Galicia
para a súa publicación.
Vigo, 9 de xaneiro de 2014
1. Previsión de ingresos.
2. Orzamento de gastos.
As normas de desenvolvemento que se xuntan ao orzamento teñen como obxectivo acadar a correcta xestión do orzamento, do patrimonio e da actividade económico-financeira da Universidade de Vigo.
A súa elaboración realízase ao abeiro do establecido na Lei orgánica 6/2001, do 21 decembro, de universidades, e nos estatutos da Universidade de Vigo, e das normas que rexen a actividade económico-financeira do sector público galego e estatal.
Artigo 1.
Aprobación dos estados de ingresos e gastos da Universidade de Vigo
1. O orzamento da Universidade de Vigo para o exercicio de 2014, integrado polos estados de gastos e ingresos, apróbase en equilibrio e cumprindo coa sustentabilidade financeira dentro do teito de gasto establecido polo Consello Social.
No estado de ingresos recóllense as estimacións dos dereitos económicos que se prevé liquidar durante o exercicio orzamentario e que por normativa orzamentaria suman o mesmo importe que as dotacións de crédito para gastar, que indican o importe máximo das obrigas que se poden recoñecer durante o exercicio.
Artigo 2.
Clasificación das previsións de ingresos
No exercicio 2014, nas aplicacións das previsións de ingresos identifícanse, por clasificación orgánica, todos aqueles ingresos que se refiran a proxectos de investigación nos cales exista financiamento europeo para atender o requirimento legal de «realizar unha contabilidade diferenciada de cada unha das actuacións».
Ao tempo múdase a clasificación económica para diferenciar aqueles que se refiren a achegas con fondos nacionais exclusivamente daquelas outras en que existe participación dun financiamento con fondos europeos.
Artigo 3.
Clasificación dos créditos do estado de gastos
1. O estado de gastos confeccionarase aplicando unha clasificación funcional por programas que informa do obxectivo que se pretende acadar, unha clasificación orgánica que informa sobre o centro ou unidade da universidade que realiza o gasto e unha clasificación económica que informa da súa natureza.
2. Os créditos clasifícanse nos seguintes programas:
3. Os créditos clasifícanse organicamente nos seguintes centros de gasto:
4. Os créditos de gasto clasifícanse, atendendo á súa natureza, en capítulos, artigos, conceptos e subconceptos, se é o caso.
Artigo 4.
Especialidade dos créditos
Os créditos para gastos destinaranse exclusivamente á finalidade específica para a cal se autorizaron ao aprobar o orzamento ou as correspondentes modificacións orzamentarias, respectando os principios de especialidade temporal, cualitativa e cuantitativa.
Artigo 5.
Vinculación dos créditos
1. Os créditos autorizados teñen carácter vinculante e limitado a nivel de artigo agás:
a) No capítulo 1, os créditos destinados a incentivos ao rendemento (150 e 151), que terán carácter vinculante a nivel de concepto.
b) No capítulo 2, serán vinculantes os seguintes subconceptos:
226.01. Atencións protocolarias.
226.02. Publicidade e propaganda.
233.04. Outras indemnizacións por razóns de servizo para a xunta de persoal docente e investigador.
233.05. Outras indemnizacións por razóns de servizo para a xunta de persoal de administración e servizos.
233.06. Outras indemnizacións por razóns de servizo para os comités de empresa de persoal de administración e servizos.
233.07. Outras indemnizacións por razóns de servizo para os comités de empresa de persoal docente e investigador.
c) No capítulo 6, os créditos destinados a equipamento de laboratorios docentes –concepto 626–, e os clasificados no artigo 64, que terán a vinculación co nivel de desagregación que se indique no documento orzamentario.
2. Non entanto, terán carácter vinculante, co nivel de desagregación que apareza no estado de gastos, os créditos que teñan financiamento específico.
3. No referido á xestión dos gastos plurianuais teranse en conta as seguintes regras:
– A vinculación dos créditos na clasificación orgánica e a nivel de sección.
– A vinculación dos créditos na clasificación funcional e a nivel de programa.
4. Non se poden adquirir compromisos de gastos por unha contía superior aos importes dos créditos autorizados no estado de gastos, e serán nulos de pleno dereito os actos administrativos e as disposicións xerais que infrinxan estas normas, sen prexuízo das responsabilidades que correspondan.
Artigo 6.
Distribución dos créditos
O orzamento poderá executarse mediante subprogramas. Poderán crearse novos subprogramas unha vez aprobado o orzamento, que poderán ser dotados mediante desagregación de crédito ou transferencia de crédito dentro do mesmo programa de gasto.
Artigo 7.
Fondo de continxencia
1. Co fin de facer fronte durante o exercicio orzamentario a necesidades inaprazables para as cales non se fixera en todo ou en parte unha axeitada dotación de crédito, inclúese no orzamento da universidade a aplicación orzamentaria 0000 421S 500 «Fondo de continxencia». Este fondo poderá ser destinado a financiar créditos ampliables ou transferencias de crédito.
2. Este fondo, ademais da consignación inicial contida no orzamento, poderá ser dotado por retencións noutros créditos, con independencia do programa a que se refiran, ou con remanente non afectado de tesouraría. Neste último caso precisará autorización previa do Consello de Goberno, e sempre que non signifique un incremento do teito de gasto aprobado para o exercicio 2014.
3. A dotación ou a utilización do fondo, con independencia do indicado nos seguintes artigos, será autorizado pola Xerencia tras a instrución do oportuno expediente. Para a dotación e utilización do fondo deberán xustificarse respectivamente as súas fontes de financiamento e as necesidades orzamentarias que se prevé atender. A Xerencia dará conta periodicamente ao Consello de Goberno e ao Consello Social.
Artigo 8.
Principios xerais das modificacións orzamentarias
1. Son modificacións orzamentarias as variacións que poden autorizarse nos créditos que financian o estado de gastos para axeitalos ás necesidades que se produzan durante a execución do orzamento e as correspondentes previsións de ingresos, se proceder.
2. Todo acordo de modificación orzamentaria requirirá a instrución do oportuno expediente polo administrador/a de centro/ámbito/campus, director/a ou xefe/a do servizo. O expediente conterá unha memoria xustificativa cos motivos que fundamentan a proposta, indicando tanto os referentes á realización do novo gasto proposto como, de ser o caso, a suspensión da actuación inicialmente prevista e a repercusión sobre os obxectivos do programa afectado, e na cal, como mínimo, se expresarán os programas e conceptos afectados co maior nivel de detalle, así como o seu financiamento no caso de que a modificación implique aumento neto do gasto.
3. Non se poden incrementar os créditos iniciais dos subconceptos 226.01 e 226.02.
4. As modificacións orzamentarias non poden implicar un aumento do teito de gasto aprobado para o exercicio 2014, coa excepción daquelas subvencións finalistas da Xunta de Galicia, da Administración do Estado, da Unión Europea ou doutras administracións públicas para actividades non previstas no orzamento inicial.
5. Se fose necesario aprobar unha modificación do orzamento que incremente o teito de gasto e non estivese comprendida no número anterior, deben levarse ao Consello Social a aprobación do teito de gasto e a modificación simultaneamente.
Artigo 9.
Xeracións de crédito
1. Os ingresos que acheguen persoas naturais ou xurídicas, públicas ou privadas, e que pola súa natureza estean comprendidos nos fins ou obxectivos da universidade, poderán xerar crédito no estado de gastos. Tamén poderán xerar crédito:
– O alleamento de bens patrimoniais da Universidade.
– A prestación de servizos.
– O reembolso de empréstitos.
– O crédito do exterior para investimentos.
– O mecenado.
2. No expediente de xeración de crédito terá que constar a xustificación acreditativa de ingresos efectuados, así como a inexistencia de aplicación orzamentaria específica, se fose o caso. A Xerencia é o órgano competente para a aprobación destas modificacións e, no caso de convenios ou resolucións de entidades públicas, pode autorizar a xeración de crédito dando credencial do compromiso do ingreso mediante copia do convenio asinado ou da resolución. A Xerencia dará conta periodicamente destas modificacións ao Consello de Goberno e ao Consello Social.
3. O enunciado nos números anteriores está supeditado a que non se incremente o teito de gasto establecido para o exercicio 2014.
Artigo 10.
Créditos ampliables
1. Terán excepcionalmente a consideración de ampliables os créditos seguintes:
a) Os destinados ao pagamento das cotizacións á Seguridade Social ou outros gastos sociais do persoal.
b) Os destinados ao pagamento de xuros, amortización de préstamos ou de operacións de crédito concertadas pola universidade, así como os gastos financeiros.
c) Os destinados á cobertura de necesidades de toda orde motivadas por sinistros, catástrofes ou outros de recoñecida urxencia.
d) Os destinados a atender as obrigas contidas nos programas ou subprogramas de gasto referidos a:
– Prazas do persoal de administración e servizos.
– Prazas do persoal docente e investigador.
– Lectura de teses de doutoramento.
En relación con este último punto establecese un límite máximo de 1.600 € de gasto por tese de doutoramento con mención europea ou internacional e de 1.300 € de gasto para o resto das teses. Estes límites aplícanse para os gastos que se efectúen con cargo á partida centralizada.
Excepcionalmente, a Comisión de Estudos de Posgrao, na figura da súa presidenta, poderá autorizar o incremento destes límites contra outras aplicacións orzamentarias, logo de solicitude xustificada do director da tese (a solicitude deberá indicar a aplicación orzamentaria, diferente da aplicación centralizada, que se fará cargo da ampliación).
2. A Xerencia autorizará as ampliacións de crédito. O expediente de ampliación de créditos deberá establecer a fonte de financiamento da dita ampliación, distinguindo se se financiará con reducións noutros créditos, con maiores recursos que se vaian obter ou con remanente non afectado de tesouraría. A Xerencia dará conta periodicamente das modificacións ao Consello de Goberno e ao Consello Social.
3. O cumprimento do establecido nos números anteriores está condicionado a que non se incremente o teito de gasto aprobado para o exercicio 2014.
Artigo 11.
Transferencias de crédito
1. Consisten no traspaso da totalidade ou parte dos créditos dun concepto orzamentario a outro do orzamento de gastos, isto é, na minoración dun ou varios conceptos en favor doutro ou doutros que aumentan globalmente na mesma contía. A proposta de diminución dun crédito dos que teñen financiamento xenérico ten que garantir que no crédito minorado quede consignación suficiente para atender os gastos previstos ata o final do exercicio.
2. As transferencias de crédito estarán suxeitas ás seguintes limitacións xerais:
– Non poderán minorarse créditos que fosen incrementados mediante transferencia.
– Non poderán afectar créditos incorporados como consecuencia de remanentes non comprometidos en exercicios anteriores.
– Non incrementarán créditos que, como consecuencia doutras transferencias, fosen obxecto de minoración.
– Non poderán afectar créditos con financiamento específico, agás autorización, que deberá acreditarse no expediente do ente financiador.
– Non poderán minorarse créditos ampliables.
– Non poden afectar créditos con distinta vixencia anual.
3. Correspóndelles aprobar as transferencias de crédito aos seguintes órganos:
a) Ao Consello Social, por proposta do Consello de Goberno, as transferencias de gastos de capital a gastos correntes, calquera que sexa o programa que afecten.
b) Ao Consello de Goberno, as transferencias de crédito entre conceptos de diferentes programas, agás as mencionadas na letra a).
c) Ao Xerente, por delegación do Consello de Goberno, as transferencias entre créditos das diversas epígrafes dun mesmo ou de diferentes capítulos de gasto correspondentes ao mesmo programa, agás as mencionadas nas letras a) e b), salvo en caso de que se refiran á dotación ou utilización do fondo de continxencia.
Artigo 12.
Reasignación, desagregación e redistribución de créditos
1. As dotacións de crédito que sexan realizadas desde os centros xestores de programas de gasto ás diferentes clasificacións orgánicas para a xestión descentralizada destes, sempre que non modifiquen nin a clasificación funcional, nin a clasificación económica, serán consideradas reasignacións de crédito e non transferencias de crédito.
Se o que se modifica, por ampliación de concepto a subconcepto, é exclusivamente a clasificación económica, estaremos diante dunha desagregación de crédito.
A redistribución supón o traspaso da totalidade do crédito dunha aplicación a outra ou outras con distinta clasificación orgánica, pero a mesma clasificación funcional e económica.
2. As reasignacións, desagregacións ou redistribucións de crédito serán ordenadas polo xerente, por proposta do vicerreitor/a correspondente en función da materia de que se trate, quen deberá achegar aos administradores/as de centros/campus e xefes/as de servizo afectados/as copia dos acordos.
Artigo 13.
Programa de soporte á xestión económica de grupos de investigación
1. A Xerencia, por proposta da Vicerreitoría de Investigación, poderá autorizar a apertura de aplicacións orzamentarias de gasto para os grupos de investigación que subscriban un programa de soporte para a xestión económica das actividades de I+D+i.
Para a xestión destas actividades atenderase ao indicado no «Protocolo para o de-senvolvemento do programa de soporte á xestión económica de grupos de investigación», aprobado na sesión ordinaria do Consello de Goberno que tivo lugar o 13 de xuño de 2013, sempre que non se contradiga co establecido nestas normas nin nas que estableza con carácter xeral a Comunidade Autónoma de Galicia ou a Administración central.
2. A Xerencia dará conta periodicamente das dotacións de crédito para estes programas, indicando a procedencia dos créditos dotados, ao Consello de Goberno e ao Consello Social.
Artigo 14.
Imputación de obrigas
1. Con cargo aos créditos do estado de gastos de cada orzamento, só poderán contraerse obrigas derivadas de adquisicións, obras ou servizos e demais prestacións, ou gastos en xeral, que se realicen no ano natural do propio exercicio orzamentario.
2. Non obstante, aplicaranse aos créditos do orzamento vixente no momento da expedición das ordes de pagamento as obrigas seguintes:
– As que resulten da liquidación de atrasos a favor do persoal que perciba as súas retribucións con cargo ao orzamento da universidade.
– As derivadas de compromisos de gasto debidamente recoñecidos en exercicios anteriores e, especialmente, as indemnizacións por razóns de servizo xeradas no último cuadrimestre do ano anterior.
– As que resulten de gastos realizados en exercicios anteriores e se validen na forma regulamentariamente establecida.
3. O reitor é o órgano competente para a validación de gastos, que deberán ter o informe previo do Servizo de Control Interno. Para a validación dos gastos será necesario que, por parte dos órganos que teñen a competencia para autorizar gasto, se confeccione o oportuno expediente, en que figurará necesariamente a causa da non imputación ao orzamento correspondente e a aplicación a que correspondería imputar o gasto.
4. No referido aos gastos de carácter plurianual aplicarase o seguinte:
a) Para a execución de gastos con cargo aos créditos de exercicios futuros, é necesaria a comprobación previa do cumprimento dos límites establecidos na normativa orzamentaria, e será preciso xuntar ao expediente a constatación da dita circunstancia.
b) No caso de que fose necesario, logo de xustificación do órgano propoñente e o conforme do Servizo de Control Interno, o reitor poderá aprobar a modificación dos límites a que se fai referencia no punto anterior, sempre que esta aprobación non implique incumprimento do plan de estabilidade orzamentaria aprobado pola Xunta de Galicia para a universidade.
c) No caso de que a actuación se refira a un proxecto de investigación ou a un contrato programa, será necesario incorporar no expediente a certificación expresa da existencia do compromiso de financiamento. Se nalgún exercicio non existise crédito axeitado, o reitor poderá determinar a aplicación orzamentaria que soportará o gasto, no caso de que este deba realizarse.
Artigo 15.
Remanentes de crédito
1. O remanente de tesouraría é un recurso orzamentario obtido, con carácter xeral, pola acumulación de resultados orzamentarios positivos dos anteriores exercicios. O remanente de tesouraría obtense pola suma dos fondos líquidos, máis os dereitos pendentes de cobramento, menos as obrigas pendentes de pagamento.
Para a incorporación ao exercicio orzamentario seguinte dos remanentes de tesouraría, aplicarase o que establezan as normas de sustentabilidade orzamentaria, tanto da Administración autonómica coma da Administración central.
Sempre dentro do establecido nas normas a que se refire o parágrafo anterior, o remanente de tesouraría debe aplicarse, en primeiro lugar, á dotación dos créditos necesarios para a devolución dos anticipos reintegrables que financian as diferentes infraestruturas de investigación. En segundo lugar, para financiar proxectos de investigación e demais actuacións con financiamento externo cunha duración que se estenda alén do exercicio económico de que se trate, pola parte do crédito dotado e non executado no exercicio.
Unha vez executadas as actuacións referidas anteriormente, e sempre que queden importes pendentes de aplicación, procederase a incorporar os créditos que acadaran a fase D, antes do 31 de decembro, na execución das aplicacións orzamentarias do exercicio precedente.
O reitor excepcionalmente poderá acordar a incorporación do crédito dispoñible en 31 de decembro nas aplicacións orzamentarias correspondentes ás axudas a equipos de investigación, á dotación de laboratorios docentes e á produción científica, logo de petición que deberá vir acompañada da memoria xustificativa da necesidade. No caso de aprobarse esta incorporación, o crédito debe executarse, ineludiblemente, durante o exercicio a que se incorpore.
2. Para a incorporación dos créditos de gasto destinados á execución das actividades previstas no programa de soporte á xestión económica de grupos de investigación mencionados no artigo 13, atenderase ao indicado no «Protocolo para o desenvolvemento do programa de soporte á xestión económica de grupos de investigación», aprobado na sesión ordinaria do Consello de Goberno que tivo lugar o 13 de xuño de 2013.
3. O resto dos remanentes que non se executen en 31 de decembro serán considerados de libre disposición para o exercicio seguinte.
4. Todas as operacións anteriores se entenden sempre supeditadas a que non se sobrepase o teito de gasto establecido para o exercicio 2015.
Artigo 16.
Custos de persoal
1. As retribucións do persoal activo ao servizo da universidade quedan suxeitas ao que nesta materia dispón a Lei de orzamentos xerais do Estado e a Lei de orzamentos da Comunidade Autónoma de Galicia.
2. Poderanse abrir partidas orzamentarias específicas no capítulo I para gastos de persoal contratado para a prestación de servizos con base en convenios con financiamento externo.
Estes gastos, coas súas cotas sociais, non poderán superar os importes dos convenios subscritos ou das previsións de ingresos. Así mesmo, poderanse ampliar as dotacións orzamentarias dos conceptos referidos, cando ao longo do exercicio se produza a incorporación de novo persoal co financiamento correspondente, sempre que non se contradiga co establecido nestas normas nin nas que estableza con carácter xeral a Comunidade Autónoma de Galicia ou a Administración central.
3. Con cargo aos créditos dos programas 111L e 131H, xestionados en centros e departamentos respectivamente, non se poden realizar contratacións de persoal.
4. A dotación orzamentaria do capítulo 1 inclúe unha previsión de 40.000 € para atender o mandato contido no artigo 88.3 dos estatutos da Universidade de Vigo.
Artigo 17.
Achegas a fundacións
1. Quedan autorizadas no exercicio 2013 as seguintes achegas directas a fundacións:
2. Dentro dos límites do crédito orzamentado na aplicación 0000 421S 484, a Comisión Delegada de Planificación e Asuntos Económicos do Consello de Goberno poderá autorizar outras achegas a fundacións agás aquelas en que, segundo o previsto no artigo 84 da Lei orgánica 6/2001, do 21 decembro, de universidades, deban ser aprobadas polo Consello Social.
Artigo 18.
Informes e autorizacións previas á contratación administrativa
.
1. Sen prexuízo da documentación e trámites que estableza a Lei de contratos do sector público, cumprirá informe previo e vinculante do director do Departamento Técnico de Obras, Instalacións e Infraestruturas nos casos en que as actuacións afecten edificios da universidade e as súas instalacións xerais.
2. Os contratos administrativos de servizos, cando supoñan o uso por parte do contratista ou do seu persoal de inmobles, instalacións ou equipamento da universidade para a prestación dos servizos, requirirán a autorización previa da Xerencia.
Artigo 19.
Medidas de racionalización da técnica da contratación
1. O reitor, por proposta da Xerencia, poderá declarar a uniformidade na adquisición de determinados bens e servizos, co obxecto de proceder á realización de compras conxuntas para toda a universidade ou racionalizar e ordenar a adxudicación de contratos mediante a conclusión de acordos marco, a articulación de sistemas dinámicos de contratación ou a asunción da contratación por servizos especializados.
2. A Xerencia queda autorizada para reter, autorizar e dispoñer dos créditos correspondentes para a contratación de bens e servizos de forma conxunta para toda a universidade, previa a declaración prevista no punto anterior. Así mesmo, poderá reter, autorizar, dispoñer e obrigar os créditos correspondentes nas contratacións centralizadas de obras, subministracións e servizos.
Artigo 20.
Outras normas en relación coa tramitación de expedientes
1. Na proposta de contratación de obras, bens e servizos con cargo a créditos con financiamento específico será obrigatorio indicar a fonte de financiamento e o prazo de xustificación do gasto.
2. Despois do 30 de setembro e do 31 de outubro de cada exercicio non se poderán iniciar expedientes de contratación, mediante procedemento aberto ou procedemento negociado respectivamente, con cargo a créditos do exercicio corrente.
A data límite será un mes antes para os contratos de regulación harmonizada ou calquera dos contratos mencionados no artigo 37.1 do Real decreto lexislativo 3/2011, do 14 de novembro, polo que se aproba o texto refundido da Lei de contratos do sector publico, que poidan ser obxecto de recurso especial en materia de contratación.
Con cargo a proxectos de investigación, unicamente se poderán iniciar expedientes de contratación cando o período entre a data de inicio do expediente e a data de finalización do proxecto sexa superior a dous meses. En todo caso, a tramitación só será posible se, computado o tempo de tramitación e de execución do contrato, a xustificación de gastos é posible.
3. Excepcionalmente, tras a debida xustificación do propoñente, o órgano de contratación poderá autorizar o inicio de expedientes despois das devanditas datas.
Artigo 21.
As actas de recepción
1. As actas de recepción derivadas de expedientes de contratación de obras deberán lexitimarse coas sinaturas do contratista, dos facultativos encargados da dirección da obra, do facultativo designado polo reitor, do responsable o dun representante do Servizo de Control Interno e do xerente.
2. As actas de recepción derivadas de expedientes de contratación de subministracións ou servizos deberán lexitimarse coas sinaturas do contratista, das persoas autorizadas en razón da súa competencia nos créditos dos centros de gasto, do responsable do Servizo de Control Interno, do xerente e, de ser o caso, o responsable do proxecto de investigación a que corresponde o expediente. Nos servizos centralizados, ou cando así o estime oportuno a Xerencia, figurará o responsable a que se destine o obxecto do contrato e o técnico que se designe.
3. Quedan exceptuadas do disposto no parágrafo anterior as subministracións de bens e os servizos que respondan a necesidades permanentes e que supoñan entregas ou prestacións repetitivas, que serán recepcionados mediante dilixencia sobre a factura ou documento xustificativo da entrega por parte do responsable da unidade a que se destine o obxecto do contrato e as persoas autorizadas en razón da súa competencia nos créditos do centro de gasto.
4. Trimestralmente darase conta ao Consello de Goberno e ao Consello Social das recepcións efectuadas que superen os 450.759,08 euros en obras e 300.506,05 euros en subministracións e en servizos.
Artigo 22.
Dos bens mobles inventariables
Serán inventariables como regra xeral os bens non funxibles que reúnan conxuntamente os requisitos que se indican a continuación:
a) Que se lles calcule unha vida útil superior ao ano e non se consuman co uso.
b) Que teñan un custo unitario superior a 400 euros, tendo en conta o valor de imputación da adquisición ao orzamento da universidade.
Exceptuarase do anterior o mobiliario (cadeiras, mesas, armarios ou outro mobiliario semellante) que se terá que inventariar en todos os casos con independencia do seu valor.
Tamén se incorporarán ao inventario aqueles bens que, aínda que non fosen adquiridos pola universidade, sexan doados. Nestes casos a valoración do material virá dada, con carácter xeral, pola factura de adquisición ou, na súa falta, por unha certificación expedida pola persoa ou entidade doadora do ben.
Artigo 23.
Alleamento de bens patrimoniais da universidade
O alleamento de bens producirase mediante poxa, tras a instrución do expediente polo Servizo de Xestión Económica e Contratación, no cal necesariamente se incluirá a súa taxación pericial. Cando o importe sexa inferior a 6.000 euros, a autorización do expediente corresponderá ao reitor e, se é superior a esa contía, corresponderalle ao Consello Social.
Artigo 24.
Actualización do valor contable patrimonial
Autorízase o xerente a ditar as normas necesarias para a actualización en 31 de decembro de 2014, do valor contable do inventario da universidade.
Artigo 25.
Elaboración da memoria
1. Os decanos/as, directores/as de escola, directores/as de departamento e os coordinadores/as de programas oficiais de posgrao e títulos propios co apoio dos administradores/as de centro, ámbito ou campus, elaborarán unha memoria económica anual no prazo de tres meses contados a partir do peche do exercicio económico. Esta mesma obriga aplícase aos vicerreitores e á Xerencia, así como aos responsables dos restantes programas de actuación.
2. Estas memorias formarán parte, como anexo, da memoria económica anual da universidade, que elaborará a Vicerreitoría de Economía e Planificación e a Xerencia baixo a dirección do reitor.
3. As memorias conterán como mínimo unha explicación da execución do orzamento e das modificacións do mesmo, así como una descrición das accións realizadas. A Vicerreitoría de Economía e a Xerencia elaborarán unha instrución conxunta para determinar o seu contido e formato.
Artigo 26.
Créditos para centros
Os créditos do programa 111L «Docencia» inclúen:
– As dotacións básicas para o sostemento das facultades e escolas técnicas e universitarias que figuran no anexo II.
– As dotacións para o desenvolvemento das titulacións oficiais de posgrao e títulos propios que se desenvolven por subprogramas dentro de cada centro e que tamén figuran no anexo II.
– As dotacións para as delegacións de estudantes que figuran no anexo II.
– As dotacións por calidade docente que se distribuirán na forma establecida no artigo seguinte.
Artigo 27.
Calidade docente
A dotación de 400.000,00 € por calidade docente será concorrente e a súa distribución será por conta da Vicerreitoría de Alumnado, Docencia e Calidade, en aplicación dos indicadores de calidade docente dos exercicios 2012 e 2013. Estes créditos incrementarán os créditos orzamentados para cada facultade ou escola que se indican no anexo II deste documento.
Artigo 28.
Créditos para departamentos
Os créditos do programa de departamentos inclúen as dotacións básicas para o sostemento dos departamentos que figuran no anexo II.
Artigo 29.
Desprazamentos dos docentes
A aplicación 20140000421S 230 terá no exercicio de 2014 unha dotación de 30.000,00 € para financiar as axudas de custo dos desprazamentos entre os campus en función da docencia de cada cuadrimestre. Os pagamentos efectuaranse consonte as liquidacións elaboradas seguindo as instrucións da Vicerreitoría de Organización Académica, Profesorado e Titulacións.
Artigo 30.
Produción docente
Establécese unha dotación de 200.000,00 € por produción docente. A dotación será concorrente e a súa distribución será por conta da Vicerreitoría de Alumnado, Docencia e Calidade en aplicación dos indicadores de calidade da actividade docente en departamentos. Estes créditos incrementarán os créditos orzamentados para cada departamento que se indican no anexo II deste documento.
Artigo 31.
Produción científica
Neste exercicio distribuiranse 600.000,00 € incluídos na aplicación 201400VI131H641.01 «Produción científica». A distribución deste importe será realizada pola Vicerreitoría de Investigación, en función dos resultados de investigación obtidos no exercicio 2012, incrementarán os créditos orzamentados para cada departamento que se indican no anexo II deste documento.
Artigo 32.
Produción de transferencia
Neste exercicio distribuiranse 85.000,00 € incluídos na aplicación 201400VT131H641.02 «Produción de transferencia». A distribución deste importe será realizada pola Vicerreitoría de Transferencia do Coñecemento, en función dos resultados de transferencia obtidos no exercicio 2012, incrementarán os créditos orzamentados para cada departamento que se indican no anexo II deste documento.
Artigo 33.
Laboratorios docentes
Na aplicación 201300EP311V626 inclúense 800.000,00 €, que serán distribuídos pola Vicerreitoría de Economía e Planificación para financiar a dotación de laboratorios docentes.
Artigo 34.
Gastos de viaxe, aloxamento e manutención do persoal de administración e servizos
A Xerencia autorizará as actividades do persoal de administración e servizos que impliquen gastos de viaxe, aloxamento e manutención.
Artigo 35.
Delegación de estudantes
Os créditos asignados ás delegacións de alumnado terán como primeiro obxectivo atender os gastos derivados das súas actividades propias e dos representantes dos estudantes nos órganos de goberno da universidade.
Para que estas dotacións poidan financiar gastos de carácter inventariable, cumprirá que por parte do decano/a ou director/a e do administrador/a do centro se certifique a necesidade do investimento e se solicite da Xerencia a correspondente modificación de crédito.
Artigo 36.
Normas de asignación do gasto centralizado de telefonía
Consígnase un importe de 200.000,00 € para atender os gastos de telefonía dentro da partida 20140000421S222, incluídos os consumos básicos dos departamentos. Para estes efectos, os importes límite asignados son os seguintes:
– 90 euros/ano por profesor/a a tempo completo.
– 30 euros/ano por profesor/a a tempo parcial.
– 150 euros/ano pola sede do departamento.
Estas asignacións realizaranse asimilando á primeira categoría os contratados polos programas Ramón y Cajal, Juan de la Cierva e Parga Pondal e segundo os datos dispoñibles no primeiro día lectivo do exercicio orzamentario.
Artigo 37.
Asignación en edificios compartidos
Dada a situación de compartir espazos por diferentes centros e titulacións, asígnase a xestión de edificios e instalacións, así como os gastos de subministracións (auga, luz…) do seguinte xeito:
a) Dentro do Campus de Vigo, os créditos das facultades de Química, Bioloxía e Ciencias do Mar asígnanse ao centro de traballo de Ciencias de Vigo e os do Edificio de Fundición ao centro de traballo da Escola de Enxeñaría Industrial.
b) Dentro do Campus de Ourense, os créditos para o mantemento e subministracións administrativas do Edificio Xurídico-Empresarial están consignados no orzamento de Ciencias Empresariais e Turismo, os do Edificio de Facultades e dos pavillóns 1 e 2 na Facultade de Historia, os do Edificio Politécnico na Escola Superior de Enxeñaría Informática e os do pavillón de ciencias na Facultade de Ciencias.
Artigo 38.
Bolsas
1. As Vicerreitorías de Alumnado, Docencia e Calidade, de Economía e Planificación, de Extensión Universitaria e Relacións Internacionais, de Investigación, do Campus de Ourense e do Campus de Pontevedra poderán convocar bolsas dentro dos seus respectivos ámbitos de competencia.
Para que as devanditas vicerreitorías poidan incluír nas súas convocatorias de bolsas as solicitudes de bolseiros que fagan os centros ou departamentos, cómpre que previamente estea dotada a aplicación orzamentaria correspondente do capítulo IV deses centros de gasto.
Na tramitación e na xestión administrativa e económico-orzamentaria destas bolsas empregaranse os servizos administrativos da Universidade de Vigo, consonte os procedementos establecidos pola Xerencia.
Os beneficiarios serán alumnos das diferentes titulacións oficiais da Universidade de Vigo.
Articulo 39.
Do control interno
1. O límite mínimo para o exercicio da fiscalización previa do gasto é de 12.000 € mais IVE; quedan excluídos os expedientes de gastos por unha contía inferior.
2. O reitor, por proposta da Xerencia, aprobará un plan de control interno para o exercicio 2015, que elaborará e desenvolverá o Servizo de Control Interno, o cal atenderá as seguintes premisas:
– Implantar preferentemente o control financeiro mediante auditorías e outras técnicas de revisión realizadas con posterioridade á xestión, de tal forma que esta sexa áxil, eficaz, eficiente e próxima no tempo.
– Detectar a existencia de irregularidades, deficiencias e áreas de mellora que, postas de manifesto mediante as oportunas propostas e recomendacións, incidan nos procedementos de actuación das unidades xestoras, contribuíndo a evitar a súa reiteración e promovendo a súa mellora.
Disposición adicional primeira
Apróbanse as tarifas de servizos contidas no anexo III.
Disposición adicional segunda
Autorízase o reitor, tras a aprobación dos plans de investimentos polos órganos competentes, para a realización dos trámites oportunos para concertar unha operación de empréstito dentro dos límites da normativa vixente.
Disposición adicional terceira
Autorízase a Vicerreitoría de Economía e Planificación para ditar as resolucións necesarias para modificar ou establecer novas normas de desenvolvemento do orzamento 2014. Así mesmo, a Xerencia poderá ditar as instrucións e ordes de servizo necesarias para a execución e o cumprimento destas disposicións e, especificamente, a adopción daquelas medidas precisas para a implantación do modelo de contabilidade analítica e do novo modelo de xestión económico-patrimonial.
Disposición derradeira primeira
O reitor poderá reordenar as competencias propias que figuran delegadas nas normas de desenvolvemento do presente orzamento.
Disposición derradeira segunda
As presentes normas entrarán en vigor o día 1 de xaneiro de 2014.